Íbúar fjögurra sveitarfélaga á Norðurlandi samþykktu sameiningu á laugardag og fækkar þar með sveitarfélögum um tvö. Formenn sameiningarnefndanna beggja fagna niðurstöðum kosninganna og segja að þær muni styrkja sveitarfélögin.
Á laugardaginn var kosið um sameiningu á þremur stöðum á landinu. Á Vesturlandi var sameining Eyja-og Miklaholtshrepps og Snæfellsbæjar felld en sameining var hins vegar samþykkt á Norðurlandi.
Íbúar Sveitarfélagsins Skagafjarðar og Akrahrepps samþykktu sameiningu með nokkuð afgerandi hætti. Sameining þessi hefur verið reynd margsinnis áður og hefur þá verið kolfelld. Hrefna Jóhannesdóttir, formaður samstarfsnefndar Skagfirðinga um sameiningu, segir úrslitin ekki hafa komið á óvart miðað við umræður íbúa síðustu vikur.
Við sjáum náttúrulega fyrir okkur að við getum aukið þjónustu við íbúa, tryggt þetta félagslega öryggisnet sem að sveitarfélögin þurfa að hafa og líka fara í að auka íbúalýðræði hreinlega sem hefur verið kallað mikið eftir. Við förum svona bara að undirbúa þessa sameiningu sem við reiknum með að taki gildi 2 vikum eftir sveitarstjórnarkosningar í maí.
Svo þarf að tryggja það að það bjóði sig fram gott fólk til að vinna að sveitarstjórnarmálum.
Meirihluti íbúa Húnavatnshrepps og Blönduósbæjar kaus með sameiningu sveitarfélaganna tveggja. Kosningin var mjög afgerandi á Blönduósi en ekki eins einhliða hjá íbúum í Húnavatnshreppi. Jón Gíslason, formaður samstarfsnefndar Húnvetninga segist hafa reiknað með þessari útkomu.
Ég tel að nýtt sveitarfélag verði öflugra og við fundum verulegan meðbyr frá stjórnvöldum með okkar framtíðarhugmyndir um uppbyggingu og aukin atvinnutækifæri á svæðinu og vonum að þessi sameining verði til að við getum nýtt okkur það enn frekar.
